- Timutius dua la
- <
- 4
- >

4
Laok tek atuli las deng Ama Lamtua Allah Dehet-dasin na
1-2 Mam Yesus Kristus pait maa se apan-kloma kia, le kil bandu banansila el lahi ka. Atuil in nuil nabale ngas tamlom, atuil in maet son nas, leo-leo laok situ-tal se Una, le halin Un nutus oen dasi las. Undeng na, se Ama Lamtua Allah nol Yesus Kristus sila, auk nodan ku nol baktetebes, le ku musti laok tek atuli las deng Ama Lamtua Allah Dehet-dasin na. Boel nangan noan un oras sa banan tam lo ka deken. Tulu bel atuli las in kula-sala ngas. Mo kaing oen nol babanan nini in kehe. Tao kuat-tes atuli li dalen nini dais in tui man toma ngas.
3 Ta ola bingin dua kam, atuli li dai hii-ming in tui man toma ngas pait lo ka. Mam oen suma haman nakbua guru-guru man in aa muid oen in koma ngas, halin nam tao mingis oen hngilan nas tukun. 4 Oen kuim kele oen hngilan nas le hutun soleng in tui man toma ngas. Mo oen tidi oen hngilan nas le hii se dehet fufulu man muik un nahin lo ngas!
5 Tiata ku musti nangan blatas! Tahang mumuun se in susa-daat tas dalen. Laok tek atuli li deng Dehet Dais Banan na, le halin nam oen sium Yesus Kristus. Lii-lau atuli li nol dael kolo, didiin in dake na hidi. Boel daek tailuang tuun deken.
6 Deng auk apang ngia lam, nangan isi deken, ta oras auk in mate ka maa dadani son. Banansila el klas mes isin na mana le hidi.* Dedeng atuil Yahudi las tunu-dadung hmukit se Um Kohe-kanas Tene ka ka, muik in tunu-dadung mesa man musti doan anggor se mija in tunu-dadung nga dapa muna. Tiata bet Paulus bel kleta ni le tek noan, un in nuli ka banansila el anggor man holbohon hidi, le daid in todan bel Ama Lamtua. 7 Mo auk muid sukat in lali nol babanan son. Auk lail lakong lius se in tuis pesang ngu son. Auk muid Yesus Kristus napiut son, nol sisa lako-pait lo. 8 Halas ni suma liis dasi mes sii, man auk nata-natang. Na piala man kit Lamtuan na in pesang son, le taung in bel totoang atuil man nuil lolo ngas. Kit Lamtuan na, atuil hlala man lolo. Un na mo ngele halin lo. Eta lius un oras sa lam, Un sao bel auk piaal in nala ka. Mo suma auk siing lo. Ta totoang atuil in namnau Una, nol nata-natang Un in pait maa ngas, kon haup piala!
Paulus hid pesang dasi bili-ngala
9 Timutius! Maa meo auk lalaba tia! 10 Ta halas ni auk siing. Kreskes boka lako ne propinsi Galatia son. Nol Titus kon lako ne dale Dalmatia son. Mo Demas namnau sa-saa apan-kloma ngias dui, tiata un nang soleng au, le lako ne kota Tesalonika lolen son.✡ Kolose 4:14; Filemon 24; Korintus dua la 8:23; Galatia 2:3; Titus 1:4 11 Suma Lukas sii man dada nol auk ne iang. Nuting Markus, le mi duam maa leo-leo. Ta un le lam tulung nal auk se osa bili-ngala.✡ Kolose 4:14; Filemon 24; Dehet deng Aan in Nutus sas 12:12, 25; 13:13; 15:37-39; Kolose 4:10 12 Auk lok Tikikus lako ne kota Efesus son.✡ Dehet deng Aan in Nutus sas 20:4; Efesus 6:21-22; Kolose 4:7-8 13 Eta ku maa lam, nadidingun in kil bel auk kaod metes sa deken, man auk nang ne Karpus uma, ne kota Troas. Nol nadidingun in kil auk in dula ngas deken, dudui pait ta in dula man auk dulan ne hmukit bulang nga.✡ Dehet deng Aan in Nutus sas 20:6
14 Aleksander, atuling man taom daek bis-muti ka,† Bis-muti se dais Indonesian nam Tembaga. tao dadaat saol au ki bubuit lo. Nang tuun lako, tiam mam Ama Lamtua balas una, muid un in dake-dake ngas.✡ Timutius mesa la 1:20; Buk in Naka-nahalit 62:12; Roma 2:6 15 Ku musti doha-doh nol atuling na, ta un labang nol kit in teka-teka ngas.
16 Dedeng auk dil se atuil in nutus dasi ngas silan, le siut auk dasi la laih hmunan na, muik tahan atuli mes in dil nol au lo. Oen totoang lakos nang soleng au. Nang tuun lako! Nang le Ama Lamtua nadidingun oen in kula-sala ngas. 17 Mo ela kon no, Ama Lamtua Allah nang soleng auk lo. Un bel auk in kuat-tes le halin nam auk tek Un Dehet Dais Banan na nol dabun saa mes lo kon. Tiata auk tek Dehet Dais Banan na son, bel totoang atuil Yahudi lo ngas, le halin nam oen kon ming hapu. Auk kon holoat deng susa-daat ta son. 18 Nol mam Ama Lamtua Allah sas-sao auk deng totoang in daat tas. Hidim Un pela-noen auk nol boa-blingin taam lakong sorgang. Se uam, Un man kil bandu.
Ama Lamtua na mo, muun isi! Auk naka-naka le nikit sakeng Un ngala lapa-lapa hidi nutus taan lo! Baktetebes ela.
Paulus hep un surat ta
19 Nadidingun in bel boa-blingin bata Priskila,‡ Dais Yunanin in mo nia ki dul noan, ‘Priska’. Priska nol Priskila la nam mo, aa deng atuli mes sii. nol un sapa, kaka Akila deken. Ela kon nol Onesiforus uma isin nas totoang.✡ Dehet deng Aan in Nutus sas 18:2; Timutius dua la 1:16-17 20 Erastus daad ne kota Korintus. Lelon na, auk nang Trofimus ne kota Miletus, lole dedeng na un heda ngele isi.✡ Dehet deng Aan in Nutus sas 19:22; Roma 16:23; Dehet deng Aan in Nutus sas 20:4; 21:29 21 Nukleka le halin nam oras blingin na maa lius bii kam, ku maa lius ne ia son. Kit tapan in ne ia ngias, el: Ebulus, Pudes, Linus nol bata Klaudia, kon tunang boa-blingin bel mia. Ela kon nol kaka-pail Kristen tenga lias.
22 Auk nodan le Ama Lamtua Allah leo-leo nol ku tutungus. Nang le halin nam Ama Lamtua tulu Un dalen banan na bel mi totoang.
Ela tuun tia,
Paulus

- Timutius dua la
- <
- 4
- >

*4:6 Dedeng atuil Yahudi las tunu-dadung hmukit se Um Kohe-kanas Tene ka ka, muik in tunu-dadung mesa man musti doan anggor se mija in tunu-dadung nga dapa muna. Tiata bet Paulus bel kleta ni le tek noan, un in nuli ka banansila el anggor man holbohon hidi, le daid in todan bel Ama Lamtua.

✡4:10 Kolose 4:14; Filemon 24; Korintus dua la 8:23; Galatia 2:3; Titus 1:4

✡4:11 Kolose 4:14; Filemon 24; Dehet deng Aan in Nutus sas 12:12, 25; 13:13; 15:37-39; Kolose 4:10

✡4:12 Dehet deng Aan in Nutus sas 20:4; Efesus 6:21-22; Kolose 4:7-8

✡4:13 Dehet deng Aan in Nutus sas 20:6

†4:14 Bis-muti se dais Indonesian nam Tembaga.

✡4:14 Timutius mesa la 1:20; Buk in Naka-nahalit 62:12; Roma 2:6

‡4:19 Dais Yunanin in mo nia ki dul noan, ‘Priska’. Priska nol Priskila la nam mo, aa deng atuli mes sii.

✡4:19 Dehet deng Aan in Nutus sas 18:2; Timutius dua la 1:16-17

✡4:20 Dehet deng Aan in Nutus sas 19:22; Roma 16:23; Dehet deng Aan in Nutus sas 20:4; 21:29

© 2011 UBB